Taris

"'...การเปลี่ยนแปลงไม่ใช่ทุกสิ่ง มันก็แค่การเริ่มต้นใหม่ในอีกรูปแบบหนึ่งเท่านั้น...'"

Taris ;(ทาริส, มังกรขาวแห่งอัสลาน) ปรากฏตัวครั้งแรกใน Lixariz 1 (The witch of genesis)  มังกรสีขาวผู้ควบคุมมิติเวลาต่างๆอันเป็นสิ่งขับเคลื่อนความเป็นไป   เขาคือองค์ชายมังกรลำดับที่ 1 แห่งอัสลานผู้มองเห็นประกายแสงแห่งการเปลี่ยนแปลง

Appearance

 * ร่างมังกร - มังกรขนสีขาวขนาดใหญ่ มีดวงตาสีทองที่จะเรืองแสงเมื่อเขาอยู่ในที่มืด และมองเห็นได้ดีขึ้น  กรงเล็บสีเงินแหลมยาว  ขนปลายหางเป็นพุ่มและยาว
 * ร่างมนุษย์ - ทาริสมีลักษณะเป็นชายหนุ่มผมสีขาว สูงโปร่ง มีดวงตาสีทองเหมือนร่างมังกรของเขา ผิวซีด และสวมเสื้อผ้าสีขาว-ดำ

Personality
ทาริสนั้นอ่อนโยนและใจดี หลายครั้งที่จะเห็นใบหน้าที่ยิ้มแย้มของเขากระทั่งกับคนที่เพิ่งพบกันครั้งแรกอย่างเรนเดล เขาไม่รังเกียจที่จะทักทายผู้อื่นก่อน  อาจด้วยความเป็นองค์ชายที่ทำให้ต้องพบเจอกับผู้คนมากหน้าหลายตาทำให้ทาริสเข้าสังคมได้เก่งและมีกริยาที่ดูสุภาพและสง่างาม  ทว่าในทางกลับกันในฐานะราชวงศ์ทาริสกลับไม่ถือตัว  เขาวางตัวเป็นกันเองอยู่เสมอ  อีกทั้งเขามีท่าทีให้เกียรติต่อผู้อื่นและนอบน้อมอย่างมาก   ซึ่งสังเกตได้จากการพบกันครั้งแรกของเขากับเรนเดลที่ทาริสแสดงท่าทีสุภาพและเป็นมิตร  เขาไม่เข้าใกล้เธอที่กำลังตื่นตระหนกแม้ว่าเรนเดลในตอนนั้นจะไม่มีอาวุธเลยก็ตาม

จากเหตุการณ์ครั้งแรกที่เขาได้พบกับประกายแสงแห่งการเปลี่ยนแปลงก็ทำให้เห็นถึงความชาญฉลาดและความกระหายรู้ของเขา แม้อายุของเขาจะเป็นเครื่องยืนยันถึงความรู้ที่สะสมมาแต่ดูเหมือนการเรียนรู้เหล่านั้นไม่เคยหยุดลงสำหรับทาริส  แต่เขาก็ยังคงไว้ซึ่งท่าทีสุภาพและไม่คุกคาม

มุมมองที่ทาริสมีต่อมนุษย์นั้นต่างจากมังกรตนอื่นๆ เขาไม่ได้เหยียดหยามและมองว่ามนุษย์เป็นสิ่งต่ำต้อยเฉกเช่นเหล่ามังกรในอัสลาน  เขามีแนวโน้มที่จะมองมนุษย์ในฐานะ 'ผู้ไม่รู้' และไม่เคยแสดงท่าทีรังเกียจ  ส่วนเหล่าแม่มดเขากลับรู้สึกเคารพและยำเกรงในพลังอำนาจที่อาศัยและพึ่งพิงกับธรรมชาติซึ่งเป็นพลังที่แตกต่างจากมังกรเช่นเขา

เขาดูผ่อนคลายและมีบรรยากาศเป็นกันเองสูง โดยสิ่งเหล่านี้แสดงออกชัดเจนเมื่อทาริสอยู่กับเรนเดล  บรรยากาศรอบตัวของทาริสให้ความรู้สึกปลอดภัย และสบายใจ (จากคำพูดของเรนเดล) อีกทั้งเขายังสามารถรับมือกับสถานการณ์ที่ยากและเต็มไปด้วยแรงกดดันได้เป็นอย่างดี  เขาไม่เสียการควบคุมและความเป็นตัวเองแม้จะอยู่ในอันตราย (เช่นเดียวกับตอนที่เขาถูกมนุษย์ขู่ฆ่า) และนั่นทำให้เรนเดลเจ็บปวดอย่างมากที่ทาริสจากเธอไปด้วยรอยยิ้มที่ไร้ซึ่งความโกรธแค้นและเกลียดชังเหล่ามนุษย์

Personal Background
มังกรขาวแห่งอัสลาน มีศักดิ์เป็นองค์ชายลำดับที่ 1  เขาเป็นบุตรของ อัลเฟรย์  ราชามังกรแห่งอัสลาน  ทาริสมีหน้าที่ควบคุมมิติเวลาจากหอคอยแห่งกาลเวลา  ซึ่งอยู่จุดบนสุดของอัสลานอันมีอำนาจในควบคุมกลไกเวลาของทุกสรรพสิ่ง  อีกทั้งด้วยตำแหน่งองค์ชายทำให้เขามีส่วนร่วมในการปกครองและดูแลส่วนต่างๆในอัสลาน  อีกทั้งยังมีภาระหน้าที่ต่อจากพ่อของเขาในการสั่งการต่างๆมากมายเหลือเกิน  และนั่นก็ทำให้ทาริสได้แต่เก็บซ่อนความรู้สึกและคำพูดมากมายเอาไว้เพียงคนเดียวเสมอมา

ทาริสถูกคาดหวังจากพ่อของเขาและบรรดาราชวงศ์ว่าเขาจะยอมเป็นผู้สืบทอดอำนาจในการดูแลอัสลาน ด้วยความชาญฉลาดและความสามารถทำให้เขาถูกผลักดันเรื่องนี้มาตลอด  แต่ที่ผ่านมาทาริสก็อาศัยความช่วยเหลือจากเอ็ดริดในการเลี่ยงประเด็นนี้มาตลอด  เพราะเขารู้สึกว่าตนเองยังไม่คู่ควร  ภาระในฐานะราชามันมากมายเกินกว่าที่เขาจะจัดการไหวในตอนนี้  และเขายังมีสิ่งที่อยากทำก่อนถึงเวลานั้นอีกมาก

ในระหว่างที่ทาริสกำลังตรวจสอบระบบเวลา เขาพบประกายแสงที่ผิดปกติมาจากโลกแห่งหนึ่ง  หลายครั้งเข้าแสงนั้นก็ยิ่งสว่างจ้าจนครั้งหนึ่งได้ลอดผ่านบานประตูเข้ามาจนอัสลานเต็มไปด้วยสีขาว  จากเหตุการณ์นั้นทำให้ทั่วทั้งอัสลานตื่นตระหนก เขาจึงต้องตรวจสอบที่มาที่ไปของปรากฎการณ์ประหลาด  จนรู้ว่าแสงนั่นคือสัญญาณของการเปลี่ยนแปลงอันยิ่งใหญ่  ซึ่งก็คือ  ประกายแสงแห่งการเปลี่ยนแปลง  สิ่งที่เขาเคยได้ยินมาตลอดทั้งชีวิต

ภายหลังจากการลงไปตรวจสอบด้วยตนเอง เขาก็ได้รู้ว่าประกายแสงแห่งการเปลี่ยนแปลงนั้นก็คือเรนเดล  ทายาทของแม่มดแห่งวิลเลมผู้ก้าวข้ามขีดจำกัดของแม่มดและสิ่งมีชีวิตทั้งปวง  แรกพบของเขากับเธอเต็มไปด้วยความตื่นตระหนกและสับสน  และเป็นตัวเขาเองที่ลดระยะห่างระหว่างกันด้วยการทักทายและแนะนำตัวกับเธอก่อน  หลังจากนั้นเรนเดลจึงได้ขอร้องให้เขาเดินทางไปกับเธอตามคำบอกใบ้ของแม่มดเกรเทล  ระหว่างการเดินทางนั้นความสัมพันธ์ของทั้งสองก็ดีขึ้นเรื่อยๆ  ทาริสเริ่มตกหลุมรักเรนเดลเข้า  จนกระทั่งมาร่อนได้จับตัวพวกเขาทั้งสองเพื่อรีดข้อมูลเกี่ยวกับความลับของโลก  ทาริสซึ่งไม่ยอมปริปากบอกแถมไม่ยอมทำร้ายมนุษย์เป็นการตอบโต้ได้พยายามปกป้องเรนเดลจนในที่สุดเขาก็ถูกฆ่าต่อหน้าเธอ  ความโศกเศร้าและสิ้นหวังของเรนเดลปะทุขึ้นในตอนนั้นซึ่งเป็นปัจจัยหนึ่งที่ทำให้เรนเดลกลายเป็นแกนแห่งกฎไปในที่สุด

หลังจากการตายของทาริส เรนเดลได้อัญเชิญวิญญาณของเขามาและได้กลับไปอยู่ด้วยกันในรอยแยกมิติเวลาของเรนเดล  ทาริสอาศัยอยู่ที่นั่นร่วมกับเธออย่างสงบสุขและคอยช่วยเรนเดลในการควบคุมวัฎจักรของโลกเรื่อยมาโดยมีเพียงพ่อและน้องชายของเขาที่ยังรับรู้ถึงวิญญาณของเขาอยู่

Lixariz 1 : The witch of genesis
ทาริสได้เดินทางไปกับเรนเดลเพื่อตามหา ความลับของโลก และเพื่อไขข้อข้องใจของตัวเองเกี่ยวกับประกายแสงแห่งการเริ่มต้น ทว่าหลังจากที่ได้รับรู้ความลับของโลก ทั้งเรนเดลและทาริสถูกมนุษย์จากอาณาจักรแห่งหนึ่งจับกุมและเค้นเอาข้อมูลนั้น ด้วยความที่รับรู้ดีว่าความลับของโลกนั้นคือขุมปัญญาที่ไม่ควรตกอยู่ในมือของผู้ใด  ประกอบกับต้องการช่วยเรนเดลทำให้ทาริสไม่ยอมบอกข้อมูลนั้น  เป็นเหตุให้เขาถูกมนุษย์สังหารในที่สุด  ก่อนที่ภายหลังเรนเดลจะพาวิญญาณของเขากลับมา และได้อยู่ด้วยกันในช่องว่างของมิตินับจากนั้นมา

Lixariz 3 : The war of witch
หลังจากการพิโรธของเรนเดล ที่ทำให้เธอเปลี่ยนร่างเป็น Racrihatia ทาริสก็ได้ลงมาเกลี้ยกล่อมเธอให้สงบลงเป็นผลสำเร็จ  ทำให้โลกยังไม่ถูกลบล้างทุกอย่างจนหมดสิ้น

Skills

 * Crykin - เวทมนตร์สร้างช่องว่างมิติ
 * Drakan - เวทมนตร์สร้างเปลวไฟขนาดใหญ่
 * Laxin - เวทมนตร์หยั่งรู้
 * Okarivers - เวทมนตร์อัญเชิญขนาดใหญ่
 * Autan Ferian - เวทมนตร์หยิบยืมความทรงจำ
 * Hylel Anfiole- เวทมนตร์ทำลายล้าง

Trivia

 * ชื่อของทาริสมาจากการวมกันของ "เสียงกึกก้อง" (tare - โรมาเนีย) และคำว่า "แตกร้าว" (riss - เยอรมัน)
 * เขาชอบดื่มชาดำมาก และต้องใส่น้ำตาลแค่ 1 ก้อน
 * ที่จริงแล้วทาริสถนัดใช้ดาบพอๆกับเวทมนตร์ แต่ไม่ค่อยได้เห็นเขาใช้มันนัก